“Deyneris, dastxat berib yubor”. Hamkasblariga muxlislik qiladigan Gollivud yulduzlari (foto)

Millionlab tomoshabinlarga ega san’at vakillarini boshqa bir yulduzning ashaddiy muxlisi ekanini tasavvur qilish qiyin. Ammo o‘nlab kamera va jurnalistlar oldida o‘zini yo‘qotmagan ijodkorlar orasida, kumirini ko‘rganda o‘zini yo‘qotib qo‘yadigan va aytarga so‘z topa olmaydiganlari yo‘q emas.
Kris Xemsvort va Bred Pitt

Marvel filmlarida bosh qahramon rolini ijro qiladigan Kris Bredni ko‘rganda mashhurligini unutib, muxlisligi esiga tushadi. “Bir kuni Gollivudda” filmining premyerasida Pitt qo‘l berish uchun Xemsvortning oldiga kelganida u quchoqlab ko‘rishishni istagan. Bred buni tabiiy qabul qilgan va qo‘riqchilari Krisni bezovta qilmagan. Shundan keyin Xemsvort Bred o‘ylaganidek mehribon va ajoyib inson ekanligini bildirgan.
Selena Gomes va Jennifer Eniston

2011-yillarda yosh Selena dastur qahramoni Jennifer bo‘lgan teleshouda ishtirok etgan. Gomes aktrisa ijrosidagi Reychel qahramoni u uchun sevimli bo‘lganini ta’kidlagan. Bunga tabassum bilan javob bergan Eniston birga suratga tushishni taklif qilgan.
Jennifer Lourens va Bill Myurrey

2015-yildagi “Komik-kon” tadbirida “Oskar” mukofoti sovrindori kumiri Bill bilan uchrashish baxtiga muyassar bo‘lgan. “Hayot mamot o‘yinlari” filmining press-konferensiyasida Jennifer hamisha Myurreyning muxlisi bo‘lgani va u bilan tanishishni istaganini ma’lum qilgan. U o‘zining muxlisligi va u bilan gaplashishni istashi haqida aktyorga maktub yozgan hatto.
Emma Stoun va Mell Bi

Emma Spice Girls guruhining ashaddiy muxlislaridan. “O‘rgimchak odam-2” filmining premyerasida Emma Bining tashrif buyurmaganidan noligan. Keyin esa Mell Emmani xursand qilish uchun videomurojaat yozib qoldirgani ma’lum bo‘lgan. Mell aktrisa boshqa ijrochini ko‘proq yoqtirgani uchun unga jazo tarzida guruh repertuaridagi qo‘shiqlardan birini ijro qilishni so‘ragan. Shundan keyin Emma Wannabe qo‘shig‘ini kuylab berishiga to‘g‘ri kelgan.
Enn Xeteuey va Merayya Keri

2015-yilda “Intern” filmining premyerasida intervyu berayotgan Enn Merayyani ko‘rib, xursandligidan ko‘zlariga ishonmasligini aytib baqirib yuborgan. O‘zini shunchalik baxtli his qilganidan keyin Enn savollarga ham pala-partish javob bergan. Borib kumiri bilan ko‘rishish tavsiya qilinganda Enn qulayroq vaqt topganda borishini ma’lum qilgan.
Billi Aylish va Jastin Biber

Billi uzoq yillardan buyon Jastinga muxlislik qilgan. Devorlariga kumirining  suratini osgan Aylishni ota-onasi uni shunchalik aqldan ozadigan darajadagi muxlisligi sabab shifokorga olib bormoqchi bo‘lgan hatto. 2019-yilda ularning ikkisi ham uchrashishga muvaffaq bo‘lgan. Jastinning menejeri, Billining sevimli xonandasi va uning rafiqasi Xeyli bilan birga raqsga tushayotgani aks etgan videosi bilan Twitter’da bo‘lishgan. Uchrashuvdan keyin do‘stlashgan Biber Billini kichik singlisi deb hisoblashini, unga biron nima kerak bo‘lsa, bir qo‘ng‘iroqning o‘zi kifoyaligini ta’kidlagan.
Kamilla Kabello va Emiliya Klark

Kamilla teleshoularidan birida Emiliya bilan birga ishtirok etgan. “Taxtlar o‘yini”ni sevib tomosha qilgan Kamilla kumirini ko‘rib mening qirolicham, deb yuborgan va ketidan uzr so‘rab, o‘zining serialning dunyodagi eng ashaddiy muxlisi ekanini qo‘shimcha qilgan. Dasturdan keyin Kabello  Klark bilan birga tushgan surati bilan Instagram’da bo‘lishgan. Qizig‘i shundaki, bundan bir necha yillar avval Emiliya Klarkning o‘zi aynan shu shouda “Do‘stlar” serialidagi Mett Leblan kumiri ekanini ma’lum qilgan.